Έντυπο για την υποβολή καταγγελίων όσον αφορά εικαζόμενες παράνομες κρατικές ενισχύσεις

(2003/C 116/03)

Το άρθρο 88 παράγραφος 3 της συνθήκης ΕΚ ορίζει ότι η Επιτροπή ενημερώνεται εγκαίρως περί των σχεδίων που αποβλέπουν να θεσπίσουν ή να τροποποιήσουν τις ενισχύσεις, ώστε να δύναται να υποβάλει τις παρατηρήσεις της. Το ενδιαφερόμενο κράτος μέλος δεν δύναται να εφαρμόσει τα σχεδιαζόμενα μέτρα πριν η Επιτροπή καταλήξει σε τελική απόφαση.

Ενισχύσεις που χορηγούνται κατά παράβαση του άρθρου 88 παράγραφος 3 της συνθήκης συνιστούν "παράνομες ενισχύσεις".

Σύμφωνα με το άρθρο 10 παράγραφος 1 του κανονισμού (ΕΚ) αριθ. 659/1999 του Συμβουλίου(1), εφόσον η Επιτροπή έχει στην κατοχή της πληροφορίες από τις οποίες απορρέει ότι υπήρξαν παράνομες ενισχύσεις, ανεξαρτήτως της πηγής τους, εξετάζει αμελλητί τις πληροφορίες αυτές.

Επιπλέον, σύμφωνα με το άρθρο 20 παράγραφος 2 του προαναφερθέντος κανονισμού, κάθε ενδιαφερόμενο μέρος μπορεί να ενημερώσει την Επιτροπή για εικαζόμενη παράνομη ενίσχυση και εικαζόμενη καταχρηστική εφαρμογή ενίσχυσης (στο εξής: καταγγελία).

Κάθε άτομο ή εταιρεία μπορεί να υποβάλει καταγγελία στην Επιτροπή. Η διαδικασία είναι ελεύθερη. Ωστόσο, όταν η Επιτροπή εξετάζει καταγγελίες οφείλει να τηρεί τους διαδικαστικούς κανόνες που προβλέπει ο κανονισμός (ΕΚ) αριθ. 659/1999, και ιδίως τα δικαιώματα υπεράσπισης του κράτους μέλους.

Επιπλέον, ως εναλλακτική λύση, ή παράλληλα με την υποβολή καταγγελίας στην Επιτροπή, τρίτοι ενδιαφερόμενοι των οποίων τα συμφέροντα έχουν θιγεί από τη χορήγηση παράνομης ενίσχυσης, έχουν συνήθως τη δυνατότητα να φέρουν το θέμα στα εθνικά δικαστήρια. Έκθεση για την εφαρμογή των κανόνων όσον αφορά τις κρατικές ενισχύσεις από τα εθνικά δικαστήρια διατίθεται στη διεύθυνση:

http://europa.eu.int/comm/ competition/state_aid/legislation/ app_by_member_states/

Ωστόσο, η Επιτροπή δεν έχει τη δυνατότητα παροχής συμβουλών όσον αφορά τις εθνικές διαδικασίες που ισχύουν σε μεμονωμένες περιπτώσεις.

Το επισυναπτόμενο έντυπο περιέχει τις πληροφορίες που η Επιτροπή χρειάζεται προκειμένου να δώσει συνέχεια σε καταγγελία σχετικά με εικαζόμενη παράνομη ενίσχυση. Σε περίπτωση που δεν είστε σε θέση να συμπληρώσετε όλα τα τμήματα του εντύπου, παρακαλείστε να αναφέρετε τους λόγους.

Το έντυπο διατίθεται σε όλες τις γλώσσες της Κοινότητας στον εξυπηρετητή Διαδικτύου της Ευρωπαϊκής Επιτροπής στις ακόλουθες διευθύνσεις: http://europa.eu.int/comm/ competition/index_en.html και http://europa.eu.int/comm/ secretariat_general/index_en.htm. Η ιστοθέση Europa περιέχει επίσης πολλές χρήσιμες πληροφορίες σχετικά με τους κοινοτικούς κανόνες για τις κρατικές ενισχύσεις που μπορούν να βοηθήσουν εσάς ή τον σύμβουλό σας κατά τη συμπλήρωση του εντύπου.

Μπορείτε να αποστείλετε το παρόν έντυπο στη ακόλουθη διεύθυνση:

Για καταγγελίες που αφορούν πιθανές παράνομες κρατικές ενισχύσεις στον τομέα της παραγωγής, μεταποίησης και εμπορίας γεωργικών προϊόντων του παραρτήματος Ι: European Commission Directorate-General for Agriculture

Directorate H

Office: Loi 130 5-128 B - 1049 Brussels Φαξ (32-2) 296 76 72 e-mail: Agri-State-Aids@cec.eu.int

Για καταγγελίες που αφορούν πιθανές παράνομες κρατικές ενισχύσεις στον τομέα της παραγωγής, μεταποίησης και εμπορίας αλιευομένων προϊόντων και προϊόντων υδατοκαλλιέργειας: European Commission Directorate-General for Fisheries

Directorate D

Rue Joseph II 99 B - 1049 Brussels Φαξ (32-2) 295 19 42 e-mail: fish-aidesdetat@cec.eu.int

Για καταγγελίες που αφορούν πιθανές παράνομες κρατικές ενισχύσεις στον τομέα των μεταφορών ή στον τομέα του άνθρακα: European Commission Directorate-General for Energy and Transport

Directorate A

Unit 4 - Internal Market, Public Service, Competition and User's Rights B - 1049 Brussels Φαξ (32-2) 296 41 04 e-mail: stateaid.transport@cec.eu.int

Για καταγγελίες που αφορούν πιθανές παράνομες κρατικές ενισχύσεις σε άλλους τομείς: European Commission Directorate General for Competition

State aid Greffe

( J-70, 4/136 ) B - 1049 Brussels Φαξ (32-2) 295 36 10 e-mail: Stateaidgreffe@cec.eu.int

Εφόσον δεν μπορείτε να αποφασίσετε με βεβαιότητα ποιά είναι η αρμόδια υπηρεσία, μπορείτε να αποστείλετε την καταγγελία σας στη διεύθυνση: Secretary General European Commission B - 1049 Brussels e-mail: Aidesdetat@cec.eu.int

IA. Πληροφορίες όσον αφορά τον καταγγέλλοντα

I.1. Όνομα και επίθετο του καταγγέλλοντα, ή εταιρική επωνυμία:

I.2. Διεύθυνση:

I.3. Τηλέφωνο, φαξ, ηλεκτρονική διεύθυνση:

I.4. Όνομα, διεύθυνση, τηλέφωνο, φαξ, ηλεκτρονική διεύθυνση αρμόδιου επαφών:

I.5. Εάν ο καταγγέλλων είναι εταιρεία, σύντομη περιγραφή του καταγγέλλοντα καθώς και του τομέα ή των τομέων και του τόπου ή των τόπων δραστηριότητας:

I.6. Αναφέρατε συνοπτικά τον τρόπο με τον οποίο η χορήγηση της ενίσχυσης θίγει τα συμφέροντα του καταγγέλλοντα.

IB. Πληροφορίες όσον αφορά τον εκπρόσωπο του καταγγέλλοντα

I.7. Εάν η καταγγελία υποβάλλεται εξ ονόματος τρίτου (προσώπου ή εταιρείας), παρακαλείστε να αναφέρετε το όνομα, τη διεύθυνση, το φαξ, την ηλεκτρονική διεύθυνση του εκπροσώπου του και να επισυνάψετε γραπτή απόδειξη ότι ο εν λόγω εκπρόσωπος έχει εξουσιοδοτηθεί να ενεργεί υπό αυτή την ιδιότητα.

II. Πληροφορίες όσον αφορά το κράτος μέλος

II.1. Κράτος μέλος:

II.2. Επίπεδο στο οποίο χορηγήθηκε η εικαζόμενη παράνομη κρατική ενίσχυση:

- κεντρική κυβέρνηση,

- περιφέρεια (προσδιορίστε),

- άλλο (προσδιορίστε).

III. Πληροφορίες σχετικά με τα μέτρα ενίσχυσης που αφορά η καταγγελία

III.1. Η καταγγελία σας αφορά εικαζόμενο καθεστώς ενισχύσεων ή εικαζόμενη μεμονωμένη ενίσχυση;

III.2. Πότε χορηγήθηκε η εικαζόμενη ενίσχυση ή εφαρμόστηκε το εικαζόμενο καθεστώς ενισχύσεων; Ποια είναι η διάρκεια του εικαζόμενου καθεστώτος ενισχύσεων, εφόσον γνωρίζετε;

III.3. Ποιος(-ι) είναι ο(-ι) οικονομικός(-οί) τομέας(-είς) όπου εφαρμόζεται η εικαζόμενη ενίσχυση;

III.4. Ποιο είναι το ποσό της εικαζόμενης ενίσχυσης; Με ποια μορφή χορηγείται (δάνεια, επιχορηγήσεις, εγγυήσεις, φορολογικά κίνητρα ή απαλλαγές κ.λπ.);

III.5. Ποιος είναι ο αποδέκτης; Στην περίπτωση καθεστώτος, ποιος είναι επιλέξιμος για τη χορήγηση της εικαζόμενης ενίσχυσης;

Παραθέσατε τον μεγαλύτερο δυνατό αριθμό πληροφοριών καθώς και περιγραφή των κύριων δραστηριοτήτων της ενδιαφερόμενης εταιρείας ή των ενδιαφερόμενων εταιρειών.

III.6. Για ποιο σκοπό χορηγήθηκε η εικαζόμενη ενίσχυση (εάν γνωρίζετε);

IV. Λόγοι της καταγγελίας

Εξηγείστε λεπτομερώς τους λόγους της καταγγελίας σας, ιδίως τους λόγους για τους οποίους υποβάλατε καταγγελία, ποιοι είναι οι κανόνες κοινοτικού δικαίου που θεωρείτε ότι παρέβη η χορήγηση της εν λόγω εικαζόμενης ενίσχυσης και με ποιον τρόπο το γεγονός αυτό επηρέασε τις συνθήκες ανταγωνισμού στην κοινή αγορά και τις συναλλαγές μεταξύ των κρατών μελών.

Εάν η εικαζόμενη ενίσχυση έχει βλάψει τα προσωπικά σας εμπορικά συμφέροντα, εξηγείστε με ποιον τρόπο.

V. Πληροφορίες για άλλες διαδικασίες

V.1. Λεπτομέρειες όσον αφορά άλλες επαφές με υπηρεσίες της Επιτροπής (εάν είναι δυνατό, να επισυναφθούν αντίγραφα ενδεχόμενης αλληλογραφίας):

V.2. Επαφές με εθνικές αρχές (π.χ. κεντρικές, περιφερειακές ή φορείς τοπικών κυβερνήσεων, διαμεσολαβητής, κ.λπ.: εάν είναι δυνατό, να επισυναφθούν αντίγραφα της σχετικής αλληλογραφίας):

V.3. Προσφυγή σε εθνικά δικαστήρια ή άλλες διαδικασίες (π.χ. διαιτησία ή συμφιλίωση). (Αναφέρατε εάν υπάρχει ήδη ληφθείσα απόφαση ή επιδικασθείσα αποζημίωση και να επισυναφθεί αντίγραφο ανάλογα με την περίπτωση):

VI. Δικαιολογητικά

Να καταρτιστεί κατάλογος των ενδεχόμενων εγγράφων ή αποδεικτικών στοιχείων που υποβάλλονται για την τεκμηρίωση της καταγγελίας και να επισυναφθούν σχετικά αντίγραφα.

Εφόσον είναι δυνατό, να υποβληθεί αντίγραφο του εθνικού νόμου ή άλλου μέτρου που αποτελεί τη νομική βάση για την καταβολή της εικαζόμενης ενίσχυσης.

VII. Εμπιστευτικότητα

Θα πρέπει να γνωρίζετε ότι προκειμένου να προστατεύσει τα δικαιώματα υπεράσπισης του ενδιαφερόμενου κράτους μέλους, η Επιτροπή ενδέχεται να αποκαλύψει την ταυτότητά σας και ενδεχόμενα δικαιολογητικά, ή το περιεχόμενό τους, στο κράτος μέλος. Εάν δεν επιθυμείτε να αποκαλυφθεί η ταυτότητά σας ή ορισμένα έγγραφα ή πληροφορίες, παρακαλείστε να το δηλώσετε σαφώς και να προσδιορίσετε σαφώς τα εμπιστευτικά σημεία των εν λόγω εγγράφων με μνεία των σχετικών λόγων.

Τόπος, ημερομηνία και υπογραφή του καταγγέλλοντα

(1) EE L 83 της 27.3.1999, σ. 1.